**ΚΑΛΑΝΤΑ ΠΕΛΟΠΟΝΝΗΣΟΥ**

Χριστούγεννα, Πρωτούγεννα, πρώτη γιορτή του χρόνου,

για βγάτε διέτε μάθετε πως ο Χριστός γεννιέται.

 Γεννιέται κι ανατρέφεται στο μέλι και στο γάλα,

το μέλι τρων κι οι άρχοντες το γάλα οι αφεντάδες

και το μελισσοβότανο το λούζονται οι κυράδες.

 Κυρά καμαροτράχηλη κυρά γαϊτανοφρύδα,

 κυρά μου όταν στολίζεσαι να πας στην εκκλησιά σου,

 κάνεις τον ήλιο πρόσωπο, και το φεγγάρι αγκάλη

 και τον καθάριο Αυγερινό τον κάνεις δαχτυλίδι.

Εμείς εδώ δεν ήρθαμε να φάμε και να πιούμε,

 μόνο σας αγαπούσαμε, κι ήρθαμε να σας δούμε.

 Δώστε μας και τον κόκορα, δώστε μας την κότα,

δώστε μας και πεντ’ έξι αυγά, να πάμε σ΄άλλη πόρτα.

 Εδώ που τραγουδήσαμε πέτρα να μην ραγίσει

κι ο νοικοκύρης του σπιτιού πολλούς χρόνους να ζήσει.